作者:儲光羲
標題:終南幽居獻蘇侍郎三首時拜太祝未上
內容:暮春天氣和，登嶺望層城。朝日懸清景，巍峨宮殿明。聖君常臨朝，達士複懸衡。道近無艮足，歸來臥山楹。靈階曝仙書，深室煉金英。春巖松柏秀，晨路鶤雞鳴。羽化既有言，無然悲不成。中歲尚微道，始知將穀神。抗策還南山，水木自相親。深林開一道，青嶂成四鄰。平明去采薇，日入行刈薪。雲歸萬壑暗，雪罷千崖春。始看玄鳥來，已見瑤華新。寄言搴芳者，無乃後時人。蔔築青巖裡，雲蘿四垂陰。虛室若無人，喬木自成林。時有清風至，側聞樵採音。鳳凰鳴南岡，望望隔層岑。既言山路遠，複道溪流深。偓佺空中游，虯龍水間吟。何當見輕翼，為我達遠心。